text: Nyt banner er også ulovligt
  29 marts 2012 kl. 11.20
  3Fs nye banner i blokaden mod en restaurant i Vejle er også et ulovligt kampskridt. Det blev Kristelig Arbejdsgiverforening og LO enige om i Arbejdsretten.
  3F har blokeret restaurant Vejlegården i Vejle med bannere, hvor der stod "Gå bare videre". Den tekst blev parterne enige om at fjerne tidligere. Og LO lovede, at 3F ville fjerne opfordringen til kundeboykot.
  
  Ny tekst
  Men 3F har ændret bannernes tekst, så der nu står: "Spis med god samvittighed". 
  Det harmer Karsten Høgild, direktør i Kristelig Arbejdsgiverforeing, som mener, at 3F trods aftalen med LO i princippet ikke har ændret på opfordringen til kundeboykot:
  - Det nytter ikke noget, at 3F ændrer et ?komma? hist og her. Opfordringen er stadig den samme: Spis ikke på Vejlegården. Og det er et ulovligt blokademiddel, fastslår Karsten Høgild.
  
  Blev enige
  - Derfor rejser KA igen sagen i Arbejdsretten i dag, bemærker Karsten Høgild:
  Og her blev de to parter sidst på eftermiddagen enige om, at den nye tekst også er et ulovligt kampskridt. Så nu skal 3F hjem og lave nye bannere for tredje gang. 
  Parterne blev enige, før Arbejdsretten tog sagen under behandling.
  